**ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И СЪВЕТА**

**относно упражняването на правомощието за приемане на делегирани актове, предоставено на Комисията по силата на Регламент (ЕС) 2018/643 относно статистиката за железопътния транспорт**

1. **Въведение**

С член 3, параграф 2 от Регламент (ЕС) 2018/643 на Европейския парламент и на Съвета[[1]](#footnote-1) се предоставя на Комисията правомощието да приема делегирани актове съгласно член 10. Комисията може да упражнява това правомощие, за да взема предвид промените и същевременно за да осигурява хармонизация на статистическите данни чрез определяне на някои технически подробности. По-конкретно Комисията може да приема делегирани актове с цел:

* адаптиране на техническите определения по точки 8, 9, 10, 21, 22 и 23 от член 3, параграф 1;
* въвеждане на допълнителни технически определения.

При упражняване на това правомощие Комисията трябва да гарантира, че делегираните актове не водят до значителна допълнителна тежест за държавите членки или респондентите. Освен това Комисията трябва да обоснове статистическите действия, предвидени в тези делегирани актове, като използва, когато е целесъобразно, анализ на разходната ефективност, при който се оценява тежестта върху респондентите и разходите по изготвянето.

Както е посочено в член 10, параграф 4, преди приемането на делегиран акт Комисията трябва се консултира с експерти, определени от всяка държава членка в съответствие с принципите, залегнали в Междуинституционалното споразумение от 13 април 2016 г. за по-добро законотворчество[[2]](#footnote-2).

1. **Правно основание**

Съгласно член 10, параграф 2 от Регламент (ЕС) 2018/643 правомощието да приема делегирани актове, посочено в член 3, параграф 2, се предоставя на Комисията за срок от 5 години, считано от 13 декември 2016 г. Делегирането на правомощия се продължава мълчаливо за периоди от 5 години, освен ако Европейският парламент или Съветът възрази срещу подобно удължаване.

Комисията трябва да изготвя доклад относно делегирането на правомощия не по-късно от 9 месеца преди края на 5-годишния период. Настоящият доклад е съставен в изпълнение на това задължение за първи път.

1. **УПРАЖНЯВАНЕ НА ДЕЛЕГИРАНЕТО**

Комисията все още не е упражнявала правомощието за приемане на делегирани актове, предоставено ѝ по силата на Регламент (ЕС) 2018/643.

Комисията редовно обсъжда потенциалните подобрения на статистиката на железопътния транспорт с Експертната група по статистиката на железопътния транспорт и Координационната група по статистиката на транспорта. При тези обсъждания се вземат предвид и възможните разходи и тежестта за държавите и респондентите.

Възможно е да се наложи Комисията да приема делегирани актове относно техническите определения в Регламент (ЕС) 2018/643 поради статистическите нужди в контекста на стратегията за устойчива и интелигентна мобилност[[3]](#footnote-3) и политическите инициативи, посочени в съобщението на Комисията относно Европейския зелен пакт[[4]](#footnote-4).

1. **Заключение**

Комисията все още не е упражнявала правомощието си за приемане на делегирани актове, предоставено ѝ с Регламент (ЕС) 2018/643.

Комисията счита, че следва да продължи да разполага с тези делегирани правомощия, тъй като в бъдеще може да се наложи да приема делегирани актове в подкрепа на развитието на статистиката на железопътния транспорт.

1. Регламент (ЕС) 2018/643 на Европейския парламент и на Съвета от 18 април 2018 г. относно статистиката за железопътния транспорт (OВ L 112, 2.5.2018 г., стр. 1). [↑](#footnote-ref-1)
2. OВ L 123, 12.5.2016 г., стр. 1. [↑](#footnote-ref-2)
3. COM(2020) 789 final. [↑](#footnote-ref-3)
4. COM(2019) 640 final. [↑](#footnote-ref-4)